Ħamrun jilħqu ftehim għal Iriberri u Andreas Vella qrib Santa Lucia
Ħamrun Spartans se jsaħħu l-attakk tagħhom hekk kif illum laħqu ftehim biex jakkwistaw lil Imanol Iriberri. L-attakkant Arġentin lagħab l-istaġun li għadda ma' Hibernians u kellu staġun pożittiv fiċ-ċentru tal-attakk Pawlist. Ftit jiem ilu, il-paġna ta' Replay fuq facebook kienet irrappurtat li Ħamrun kienu bdew negozjati ma' attakkant Arġentin li lagħab ma' klabbs importanti. Iriberri li għandu 33 sena, skorja tmien gowls fil-Kampjonat Premier f'16-il logħba qabel kellu jieqaf minħabba l-Covid-19. Hu skorja wkoll darbtejn fl-FA Trophy. Intant, Ħamrun jidher li laħqu ftehim mal-winger Ailton Soares magħruf aħjar bħala Dodo. Fl-istaġun li għadda, Soares ifforma parti mit-tim Ħamruniż u skorja tliet gowls fil-kampjonat. Andreas Vella qrib Santa Lucia Il-paġna ta' Replay fuq facebook żvelat li Andreas Vella se jingħaqad ma' Santa Lucia. Jidher li l-ftehim bejn iż-żewġ partijiet intlaħaq fl-aħħar sigħat u l-plejer mistenni jkun ippreżentat fil-jiem li ġejjin. Minkejja li għad għandu 21 sena, Vella għamel id-debutt ma' Qormi fl-istaġun 2015/16 u fl-aħħar erba' staġuni lagħab ma' Mosta.